Amcu kry al weer bloedneus in die arbeidshof – Solidariteit - Solidariteit WêreldSolidariteit Wêreld
Tuis › Mediaverklarings › Amcu kry al weer bloedneus in die arbeidshof – Solidariteit
Solidariteit het vandag bevestig dat hy as deel van ʼn koalisie met UASA en die NUM, suksesvol was om ʼn dringende interdik teen Amcu te kry ten opsigte van ʼn agentskapsfooi-ooreenkoms wat met Lonmin geteken is om agentskapsfooie van werknemers by Lonmin se Marikana-myn te verhaal.
Die hof het ook bevind dat die ooreenkoms tussen Lonmin en Amcu onwettig was en dat alle geld wat reeds van werknemers verhaal is, terugbetaal moet word. Dit volg nadat Amcu en Lonmin sodanige ooreenkoms op 24 April 2019 geteken het waarvolgens 1% tot ʼn maksimum van R200,00 van werknemers wat nie aan Amcu behoort nie se salarisse verhaal moes word. Hierdie ooreenkoms het op 1 Junie 2019 in werking getree.
Volgens Anton van der Bijl, hoof van arbeidsregsdienste by Solidariteit, span hierdie oorwinning die kroon nadat Solidariteit, as deel van die koalisie, sy organisatoriese regte op 12 November 2018 teruggekry het. “Ons is uiteraard baie verheug oor die uitspraak, want dit beteken dat ons siening dat die agentskapsfooi-ooreenkoms onwettig is nou deur die hof bekragtig is. Dit beteken dat alle swaar verdiende geld wat reeds van werknemers gevorder is, aan hulle terugbetaal moet word. Dit is derhalwe ʼn oorwinning vir al die werknemers,” het Van der Bijl gesê.
Volgens Riaan Visser, adjunkhoofsekretaris van Mynbou, Landbou en Sement by Solidariteit, is hierdie oorwinning ʼn bevestiging dat geregtigheid geseëvier het. “Die sluit van die agentskapsooreenkoms het niks met kollektiewe reg en versterking van die Amcu-magsbasis te doen nie; dit is eerder ʼn poging van Amcu om die koalisie waarvan Solidariteit en sy lede deel was, met ʼn stok te slaan,” het Visser gesê.
“Amcu se ongevraagde optrede en misbruik van sy magsbasis het ongelukkig vir Amcu en die voormalige werkgewer, Lonmin, ʼn groot verleentheid. Ons verwelkom die oorname van Sibanye en weet dat Amcu se onregmatige optrede nie geduld sal word nie,” het Visser saamgevat.